Víctor de la Fuente - Uiquipedia

# Víctor de la Fuente

### De Uiquipedia

Víctor de la Fuente ye un dibuxante y guionista d'hitorietes. Nació n'Ardisana (Llanes) en 1927. Ye hermanu d'otros dos dibuxantes de cómic: Ramón de la Fuente y Chiqui de la Fuente.

Entamó a trabayar nel mundu de la historieta nos años cuarenta, dientro del estudiu gráficu de López Rubio, collaborando en Flechas y Pelayos, Maravillas y Chicos.

Lo mesmo que los sos hermanos, tamién conoció la emigración a América, nestí casu vivió en Chile, onde trabayó nuna axencia de publicidá. Nesti país collaboró cola Editorial Zig-Zag y ente los años 1944 y 1945 dirixó la revista El Peneca.

Nel añu 1959 tornó a Europa y entamó a collaborar con delles editoriales ingleses.

En 1967 conoció al guionista Víctor Mora col qu'entamaría a collaborar al añu siguiente, trabayando nel western Sunday. Más tarde, nes páxines de la revista Trinca, dio-y vida a Haxtur, un guerreru condergáu a vagar pel espaciu y el tiempu (una reproducción d'esti personaxe ye la estatuina que los organizadores del Salón Internacional de Cómic del Principáu d'Asturies, que se celebra añalmente en Xixón, entreguen a los ganadores de les estremaes categoríes de los llamaos Premios Haxtur).

A la vista del panorama editorial qu'existía n'España decidió treslladase a París onde continuó trabayando nun buen númberu de series.

Dientro de la so producción atopamos otros western (Amargo, Mortimer, Poney Durango y Los Gringos) y relatos de fantasía heróica. Nel añu 1985, tamién con guión de Víctor Mora dibuxó la serie La Siberiana.

Anguañu sigue manteniendo una importante relación cola historieta asturiana y ye unu de los artistes que vienen habitualmente al Salón Internacional del Cómic del Principáu d'Asturies, participando en charres y faciendo dibuxos pa los aficionaos que se dan cita en Xixón a lo llargo de les xornaes de duración del Salón.

Nel XXIV Salón Internacional del Cómic de Barcelona celebráu en 2006 diéron-y el Gran Premiu del Salón.

Retrieved from "http://ast.wikipedia.org../../../v/%C3%AD/c/V%C3%ADctor_de_la_Fuente_d1a3.html"

Categoría: Dibuxantes

##### Views

- Artículu
- Discusión
- Revisión actual

##### Buscar